Source: https://www.najpravo.sk/clanky/z-rozhodovacej-cinnosti-ustavneho-sudu-sr-v-skratke-6-4-2020.html
Timestamp: 2020-06-04 18:05:56+00:00
Document Index: 14110767

Matched Legal Cases: ['súd ', 'čl. 48', 'súd ', 'súd ', 'súd ', 'súd ', 'čl. 48', 'čl. 6', 'čl. 48', 'súd ', 'súd ', 'čl. 48', 'súd ']

Z rozhodovacej činnosti Ústavného súdu SR v skratke (6.4.2020) | Články | Najprávo.sk - najlepší právny poradca
3.4. 2020, 16:00 | JUDr. Zuzana Pitoňáková
V prípade opakovanej ústavnej sťažnosti na prieťahy v konaní vysloví ústavný súd porušenie základného práva podľa čl. 48 ods. 2 ústavy vo vzťahu k obdobiu po predchádzajúcom náleze
Ústavný súd nálezom vyslovil porušenie práva sťažovateľa na prerokovanie veci bez zbytočných prieťahov a prikázal okresnému súdu konať bez zbytočných prieťahov. Okresný súd nález ústavného súdu nerešpektoval a vo veci nekonal bez zbytočných prieťahov. Sťažovateľ sa obrátil na ústavný súd s opakovanou sťažnosťou. Ústavný súd sťažnosť v časti týkajúcej sa prieťahov v konaní v období pred prvým nálezom odmietol a následne vo veci rozhodol nálezom IV. ÚS 21/2018
Z nálezu ústavného súdu Ústavného súdu SR IV. ÚS 21/2018:
Základné právo sťažovateľa na prerokovanie veci bez zbytočných prieťahov podľa čl. 48 ods. 2 Ústavy Slovenskej republiky a právo na prejednanie záležitosti v primeranej lehote podľa čl. 6 ods. 1 Dohovoru o ochrane ľudských práv a základných slobôd postupom Okresného súdu Košice I v konaní vedenom pod sp. zn. 15 C 790/94 v období po právoplatnosti nálezu Ústavného súdu Slovenskej republiky č. k. III. ÚS 325/08-24 z 20. januára 2009 porušené boli.
Z uvedeného vyplýva, že v prípade opakovaného porušenia základného práva podľa čl. 48 ods. 2 ústavy, ústavný súd odmietne ústavnú sťažnosť v časti do právoplatnosti predchádzajúceho nálezu. Vo vyššie uvedených prípadoch je preto vhodné, aby sťažovateľ v petite ústavnej sťažnosti navrhol, aby ústavný súd vyslovil porušenie základného práva podľa čl. 48 ods. 2 ústavy postupom všeobecného súdu, iba v období po právoplatnosti prvého nálezu. Pri posudzovaní otázky, či v konaní došlo k zbytočným prieťahom ostáva však pre ústavný súd aj naďalej relevantnou celková dĺžka konania, preto je potrebné na túto skutočnosť poukázať v odôvodnení sťažnosti.